Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni pproponiet qafas għal Identità Diġitali Ewropea li se tkun disponibbli għaċ-ċittadini, ir-residenti u n-negozji kollha fl-UE. Iċ-ċittadini se jkunu jistgħu jagħtu prova tal-identità tagħhom u jikkondividu d-dokumenti elettroniċi mill-Kartieri Ewropej tal-Identità Diġitali tagħhom billi jagħfsu buttuna fuq il-mobile tagħhom. Se jkunu jistgħu jaċċessaw servizzi online bl-identifikazzjoni diġitali nazzjonali tagħhom, li se jkunu rikonoxxuti madwar l-Ewropa kollha. Pjattaformi kbar ħafna se jkunu meħtieġa jaċċettaw l-użu tal-Kartieri Ewropej tal-Identità Diġitali fuq it-talba tal-utenti, pereżempju bħala prova tal-età tagħhom. L-użu tal-Kartiera Ewropea tal-Identità Diġitali dejjem se jkun l-għażla tal-utent. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet: “L-identità diġitali Ewropea se tippermettilna nagħmlu fi kwalunkwe Stat Membru dak li nagħmlu f'pajjiżna mingħajr kostijiet żejda u b'inqas ostakli. Dan jista' jkun il-kiri ta' appartament jew il-ftuħ kont bankarju barra minn pajjiżna. U dan se jkun jista' jseħħ b'mod sigur u trasparenti. Sabiex niddeċiedu aħna kemm nixtiequ naqsmu informazzjoni dwarna, ma' min u għal liema raġuni. Din hija opportunità unika biex inkomplu nesperjenzaw xi jfisser li tgħix fl-Ewropa u li tkun Ewropew.” Il-Kummissarju għas-Suq Intern, Thierry Breton stqarr: “Iċ-ċittadini tal-UE ma jistennewx biss livell għoli ta' sigurtà iżda wkoll konvenjenza sew jekk ikunu qed jittrattaw ma' amministrazzjonijiet nazzjonali pereżempju biex jippreżentaw dikjarazzjoni tat-taxxa, sew biex jinkitbu f'università Ewropea fejn ikunu jeħtieġu identifikazzjoni uffiċjali. Il-Kartieri Ewropej tal-Identità Diġitali joffrulhom il-possibbiltà ġdida li jaħżnu u jużaw data għal kull tip ta' servizz minn check-in fl-ajruport għal kiri ta' karozza. Dan jirrigwarda l-għoti ta' għażla lill-konsumaturi, għażla Ewropea. Il-kumpaniji Ewropej tagħna, kbar u żgħar, se jibbenifikaw ukoll minn din l-identità diġitali, se jkunu jistgħu joffru firxa wiesgħa ta' servizzi ġodda billi l-proposta toffri soluzzjoni għal servizzi ta' identifikazzjoni siguri u affidabbli.” Skont ir-Regolament il-ġdid, l-Istati Membri se joffru kartieri diġitali liċ-ċittadini u lin-negozji li se jkunu jistgħu jorbtu diversi aspetti tal-identitajiet diġitali nazzjonali tagħhom (eż. il-liċenzja tas-sewqan, id-diplomi, il-kont bankarju). Dawn il-kartieri jistgħu jiġu pprovduti mill-awtoritajiet pubbliċi jew minn entitajiet privati, sakemm ikunu rikonoxxuti minn Stati Membru. Il-Kartieri Ewropej tal-Identità Diġitali l-ġodda se jippermettu lill-Ewropej kollha jaċċessaw servizzi online mingħajr ma jkollhom għalfejn jużaw metodi ta' identifikazzjoni privata jew jikkondividu data personali bla bżonn. B'din is-soluzzjoni se jkollhom kontroll sħiħ tad-data li jikkondividu. Il-Qafas Ewropew tal-Identità Diġitali se jkun: Biex dan isir realtà malajr kemm jista' jkun, il-proposta hija akkumpanjata minn Rakkomandazzjoni. Il-Kummissjoni tistieden lill-Istati Membri jistabbilixxu kaxxa tal-għodda komuni sa Settembru 2022 u jibdew minnufih il-ħidma preparatorja meħtieġa. Din il-kaxxa tal-għodda għandha tinkludi l-arkitettura, l-istandards u l-linji gwida tekniċi għall-aħjar prattiki. B'mod parallel mal-proċess leġiżlattiv, il-Kummissjoni se taħdem mal-Istati Membri u mas-settur privat fuq aspetti tekniċi tal-Identità Diġitali Ewropea. Permezz tal-Programm Ewropa Diġitali, il-Kummissjoni se tappoġġa l-implimentazzjoni tal-qafas tal-Identità Diġitali Ewropea, u bosta Stati Membri oħra pprevedew proġetti għall-implimentazzjoni tas-soluzzjonijiet tal-gvern elettroniku, inkluż tal-Identità Diġitali Ewropea fil-pjanijiet nazzjonali tagħhom taħt il-Faċilità għall-Irkupru u r-Reżiljenza. Il-Kumpass Diġitali tal-Kummissjoni tal-2030 jistabbilixxi għadd ta' miri u stadji importanti li l-Identità Diġitali Ewropea se tgħin biex jintlaħqu. Pereżempju, sal-2030, is-servizzi pubbliċi ewlenin għandhom ikunu disponibbli online, iċ-ċittadini kollha se jkollhom aċċess għar-rekords mediċi elettroniċi; u 80 % taċ-ċittadini għandu jkollhom soluzzjoni tal-eID. Għal din l-inizjattiva, il-Kummissjoni qed tibni fuq il-qafas legali transfruntier eżistenti għall-identitajiet diġitali fdati, l-inizjattiva Ewropea dwar l-identifikazzjoni elettronika u s-servizzi fiduċjarji (ir-Regolament eIDAS). Adottat fl-2014, dan jipprovdi l-bażi għall-identifikazzjoni elettronika transfruntiera, l-awtentikazzjoni u ċ-ċertifikazzjoni tas-siti web fl-UE. Madwar 60 % tal-Ewropej jistgħu diġà jibbenefikaw mis-sistema kurrenti. Madankollu, ma hemm l-ebda rekwiżit għall-Istati Membri biex jiżviluppaw ID diġitali nazzjonali u jagħmluha interoperabbli ma' dawk ta' Stati Membri oħra, li jwassal għal diskrepanzi kbar bejn il-pajjiżi. Il-proposta attwali se tindirizza dawn in-nuqqasijiet billi ttejjeb l-effettività tal-qafas u testendi l-benefiċċji tiegħu għas-settur privat u għall-użu mobbli. Identità Diġitali Ewropea — Mistoqsijiet u Tweġibiet Identità Diġitali Ewropea — Paġna tal-Fatti Regolament dwar l-Identità Diġitali Ewropea Rakkomandazzjoni dwar l-Identità Diġitali Ewropea Sit web tal-eIDAS Rapport dwar l-evalwazzjoni tar-Regolament eIDAS Deċennju Diġitali — Stqarrija għall-Istampa